text: Mænd hoppede ud af bil og overfaldt 34-årig
  15 januar 2017 kl. 09.36
  Natten til søndag hoppede et ukendt antal mænd ud af en bil og overfaldt en 34-årig mand, der var på vej hjem fra byen. 
  En bytur sluttede med et flækket øjenbryn for en 34-årig mand fra Løsning ved Hedensted natten til søndag.
  Manden var ifølge Sydøstjyllands Politi på vej fra en bytur i Hedensted og til sit hjem i Løsning, da en bil stoppede op ud for manden. Ud af bilen hoppede et endnu ukendt antal mænd, som tildelte den 34-årige flere slag og spark, oplyser politiet.
  - Det er mandens far, der kontakter os. Han fortæller, hans søn er blevet overfaldet, fortæller vagtchef Jesper Christensen fra Sydøstjyllands Politi til TV SYD.
  Den 34-årige mand måtte efterfølgende en tur på skadestuen. Manden har ikke kunnet give politiet noget signalement af gerningsmændene.
  